ΓΡΑΠΤΗ ΕΡΩΤΗΣΗ E-2375/96 υποβολή: Susan Waddington (PSE) προς την Επιτροπή (27 Αυγούστου 1996)

Θέμα: Προσχέδιο προϋπολογισμού 1997

Θα μπορούσε να γνωστοποιήσει η Επιτροπή, δεδομένης της κατανομής πιστώσεων στο εσωτερικό του κονδυλίου Β7-702 «Δικαιώματα του ανθρώπου και δημοκρατία στις αναπτυσσόμενες χώρες», πότε και πώς έχει αποφασίσει να παρέμβει (τρόπος επιλογής των σχεδίων, δικαιούχοι, μέσα που διατίθενται από την ΕΕ και/ή από τρίτους..);

Απάντηση του κ. Pinheiro εξ ονόματος της Επιτροπής (8 Οκτωβρίου 1996)

Με τη θέση σε ισχύ της Συνθήκης για την Ευρωπαϊκή Ένωση, η πολιτική ανάπτυξης της Κοινότητας συνδέθηκε στενά με την εδραίωση της δημοκρατίας και του κράτους δικαίου, καθώς και με τον στόχο του σεβασμού των δικαιωμάτων του ανθρώπου και των θεμελιωδών ελευθεριών.

Η προσέγγιση που ακολουθεί η Κοινότητα στον συγκεκριμένο τομέα είναι μια προσέγγιση θετική, η οποία κατατείνει στην προώθηση των αξιών αυτών και στη στήριξη κάθε δράσης που αποσκοπεί στην ανάπτυξη και την εδραίωση της δημοκρατίας ή του κράτους δικαίου. Φυσικό επακόλουθο της προσέγγισης αυτής είναι η δυνατότητα λήψης αρνητικών μέτρων σε περιπτώσεις σοβαρών παραβιάσεων των δικαιωμάτων του ανθρώπου και αναστολής της λειτουργίας των δημοκρατικών διαδικασιών.

Προκειμένου να θέσει σε εφαρμογή την πολιτική αυτή, η Κοινότητα έχει στη διάθεσή της μια πλειάδα χρηματοδοτικών μέσων, όπως είναι τα ειδικά για τον σκοπό αυτό κονδύλια του προϋπολογισμού, τα κεφάλαια για τη χρηματοδοτική συνεργασία με τις τρίτες χώρες, το Ευρωπαϊκό Ταμείο Ανάπτυξης (ΕΤΑ) και τα κεφάλαια υποκατάστασης. Η Κοινότητα φρονεί ότι θα καταστεί δυνατό να συντελέσει με τον πλέον αποτελεσματικό τρόπο στην υλοποίηση της πολιτικής αυτής χάρη στη συνδυασμένη χρησιμοποίηση των προαναφερθέντων μέσων και στον πολιτικό διάλογο με τα κράτη με τα οποία συνεργάζεται.

Κατά την επιλογή των δράσεων που πρόκειται να χρηματοδοτηθούν, η Επιτροπή συνεκτιμά επομένως την αναπτυξιακή στρατηγική που ακολουθείται στην περίπτωση εκάστης χώρας και εξετάζει τα προτεινόμενα σχέδια με γνώμονα τη στρατηγική αυτή, καθώς και με βάση τις προτεραιότητες που τίθενται ανά τομέα (εκλογές, στήριξη του έργου της Δικαιοσύνης, παρατηρητές της κατάστασης των δικαιωμάτων του ανθρώπου). Εξάλλου, η Επιτροπή επιδιώκει να εστιάζει τους πόρους τους οποίους διαθέτει στις χώρες που θεωρείται ότι έχουν προτεραιότητα ή ακόμη διατρέχουν κίνδυνο το 1995 και το 1996, όπως είναι η Μοζαμβίκη, η Ρουάντα, η Αϊτή και το Μπουρούντι. Στην περίπτωση αυτή, η Επιτροπή πραγματοποιεί διερευνητικές αποστολές, προκειμένου να αναλύσει την κατάσταση της εκάστοτε χώρας και να εντοπίσει τις κατά τόπους ανάγκες στον τομέα των δικαιωμάτων του ανθρώπου και της δημοκρατίας. Στόχος των αποστολών αυτών είναι η διατύπωση προτάσεων για δράσεις που μπορούν να τύχουν χρηματοδότησης, καθώς επίσης ο εντοπισμός των φορέων που προσφέρονται για τη βέλτιστη υλοποίησή τους.

Τα διάφορα σχέδια που εξετάζονται ή επιλέγονται κάθε φορά αναλύονται προκειμένου να εξακριβωθεί η ποιότητά τους και να διαπιστωθεί κατά πόσον ανταποκρίνονται στις προϋποθέσεις χρηματοδότησης από το οικείο κονδύλιο του προϋπολογισμού και στις προτεραιότητες που έχουν τεθεί ανά τομέα. Επίσης εξετάζονται η σχέση κόστους-αποδοτικότητας, η πείρα στον συγκεκριμένο τομέα του φορέα που υποβάλλει την αίτηση, η πολιτική σκοπιμότητα της υλοποίησής τους και ο βαθμός προτεραιότητας με βάση τις ανάγκες της αποδέκτριας χώρας. Σε περίπτωση που το εκάστοτε σχέδιο αξιολογηθεί θετικά, την τελική απόφαση λαμβάνει η Επιτροπή. Αφ' ης στιγμής ληφθεί η απόφαση από την Επιτροπή, καταρτίζεται η σχετική σύμβαση, και αναλαμβάνεται η αντίστοιχη υποχρέωση χρηματοδότησης.